Hei, denne artikkelen er over ett år gammel og kan inneholde utdatert informasjon

SØRLANDSSENTERET (Dagbladet): Klokka 18.18 i kveld mottok politiet i Agder melding om knivstikking på Sørlandssenteret.

- Vi har pågrepet ei ung jente for knivstikkingen, som er under omsorg av en barnevernsinstitusjon. Hun kjøres nå til barnevernsvakta, der det vil bli foretatt en vurdering av hva som skal skje videre med henne, sier operasjonsleder Per Kristian Klausen ved Agder-politiet til Dagbladet.

INNSATSLEDER: Politiets innsatsleder på stedet, Vigleik Fidje. Foto: Terje Myklevoll / Dagbladet Vis mer

Observert med kniv

- En mann er skadet, men ikke alvorlig, og han har ikke behov for legebehandling på sykehus, opplyser han videre.

Politiets innsatsleder på stedet, Vigleik Fidje, forteller Dagbladet at jenta kom til senteret med to eller tre personer fra institusjonen hun bor i.

- Utenfor butikken XXL observerte en tilfeldig forbipasserende mann at hun bar en kniv. Mannen opplevde dette som så alarmerende, at han grep inn og forsøkte å ta kniven fra jenta. Han ble da stukket i armen, sier Fidje til Dagbladet.

- Flere vektere kom raskt til, og tok hånd om jenta, tilføyer han.

- Så kniven

VITNER: Elise Larsen og Melissa Aanensen Nybakk jobber på et konditori rett ved stedet der mannen ble knivstukket. Foto: Terje Myklevoll / Dagbladet Vis mer

Elise Larsen og Melissa Aanensen Nybakk jobber på et konditori rett ved stedet der mannen ble knivstukket, og forteller Dagbladet at de la merke til den unge jenta før hendelsen inntraff.

- Vi så henne gå litt rundt og at hun satte seg ned på en benk. Da hun reiste seg igjen gikk hun rett forbi oss, og vi la da merke til at hun veivet med en kniv, sier Larsen og Aanensen Nybakk.

- Hun ropte samtidig noe, men vi oppfattet ikke helt hva det var, fortsetter de.

- Deretter forsvant jenta rundt et hjørne, og da hun igjen kom tilbake, forsøkte en mann å stoppe henne. Han ble da stukket, sier Larsen og Aanensen Nybakk.

- Vi opplevde hendelsen som veldig skremmende og skummel. Dette ble en tøff avslutning på dagen, tilføyer de.

SPERRET AV: Politiet har sperret av et område inne på senteret. Foto: Terje Myklevoll / Dagbladet Vis mer

Kriminalteknikere

Politiet rykket til stedet med tre patruljer. Nødetatene rykket også til stedet med tre ambulanser.

Kriminalteknikere har foretatt flere undersøkelser på stedet.

Kniven jenta bar beskrives som «en mindre kniv» av innsatsleder Fidje.

I sommer ble 17 år gamle Marie Skuland drept på det samme kjøpesenteret rett utenfor Kristiansand. En 15 år gammel jente er siktet for drapet.

Hun hadde rømt fra en barnevernsinstitusjon et stykke unna.